Na temelju članka 12. stavak 3. Zakona o visokom obrazovanju i znanstvenoj djelatnosti („Narodne novine” br. 119/22), članka 14. stavak 1. Statuta Sveučilišta u Zadru (siječanj 2023.) u vezi s člankom 48. stavak 5. Pravilnika o studijima i studiranju (veljača 2023.), Senat Sveučilišta u Zadru na IX. redovitoj sjednici u ak. god. 2022./2023. održanoj 27. lipnja 2023., donosi

**ODLUKU**

**o završnom radu i završnom ispitu studenta na sveučilišnom ili stručnom prijediplomskom studiju**

I.

(1) Ovom se Odlukom uređuje postupak prijave, izrade i obrane završnog rada ili polaganja završnog ispita na sveučilišnom ili stručnom prijediplomskom studiju na Sveučilištu u Zadru.

(2) Izrazi koji se koriste u ovoj Odluci, a imaju rodno značenje, odnose se na jednak način na muški i ženski rod.

II.

Sveučilišni prijediplomski i stručni prijediplomski studiji završavaju polaganjem svih ispita i izvršavanjem ostalih studijskih obveza te izradom završnog rada ili polaganjem završnog ispita u skladu sa studijskim programom.

III.

Oblik, duljinu i broj pripadajućih ECTS bodova završnog rada kao i sadržaj, broj pripadajućih ECTS bodova i izvedbu završnog ispita propisuju odjeli u skladu sa studijskim programom.

IV.

(1) Ako je programima dvopredmetnih studija predviđena obveza izrade i obrane završnog rada na oba studija, student prijavljuje, izrađuje i brani završne radove na oba studija.

(2) Student dvopredmetnog studija može prijaviti, izraditi i obraniti završni rad samo na jednom studiju ako odjel koji izvodi drugi studij dopušta takvu mogućnost.

(3) U slučaju iz stavka 2. student na drugom studiju polaže završni ispit (kao zamjenski za završni rad), sukladno programu studija.

ZAVRŠNI RAD

V.

(1) Student je obvezan predložiti temu završnog rada i mentora u pravilu do završetka nastave u zimskom semestru posljednje akademske godine prema nominalnom trajanju studija.

(2) Predložene teme i mentore odobrava Stručno vijeće odjela najkasnije do početka ljetnog semestra tekuće akademske godine.

(3) Završni rad upisuje se na upisni list studenta u sustavu ISVU najkasnije do početka ljetnog semestra posljednje akademske godine prema nominalnom trajanju studija.

(4) Opravdani i obrazloženi zahtjev za promjenom područja/teme završnog rada i/ili mentora student predaje odjelu koji izvodi studij na kojemu je student prijavio završni rad.

VI.

(1) Mentor u izradi završnog rada član je odjela koji izvodi taj studijski program.

(2) Mentor u izradi završnog rada osoba je zaposlena na znanstveno-nastavnom, umjetničko-nastavnom i nastavnom radnom mjestu. Mentor može biti i osoba zaposlena na suradničkom mjestu višeg asistenta.

(3) Iznimno, uz odobrenje odjela, mentor može biti i vanjski suradnik u znanstveno-nastavnom, umjetničko-nastavnom i nastavnom naslovnom zvanju. U tom slučaju, zahtjev za imenovanjem vanjskog suradnika kao mentora podnosi student najkasnije do završetka nastave u zimskom semestru posljednje akademske godine prema nominalnom trajanju studija.

(4) Studentu može biti imenovan i komentor u izradi završnog rada zaposlen na odgovarajućem radnom mjestu koje se zahtijeva i za mentora.

(5) U slučaju imenovanja vanjskog suradnika kao mentora studentu se obvezno imenuje komentor s odjela.

VII.

(1) Student ima pravo na obranu završnog rada tek kada ispuni sve prethodne obveze zadane studijskim programom, sukladno hodogramu studija.

(2) Student prijavljuje obranu završnog rada na isti način kao i ispit.

(3) Nakon prijave obrane završnog rada odjel imenuje povjerenstvo za obranu završnog rada.

(4) Tekst završnog rada, s kojim je suglasan mentor, student dostavlja u tajništvo odjela u elektroničkom obliku. Izjava o akademskoj čestitosti obvezni je dio završnog rada.

(5) Odjelni tajnik provjerava ispunjenost uvjeta za pristupanje obrani završnog rada, nakon čega šalje završni rad članovima povjerenstva.

(6) Obrana završnog rada može se organizirati tek kada svi članovi povjerenstva daju suglasnost da student može pristupiti obrani.

(7) Odjel je obvezan organizirati procedure na način da cijeli postupak, od prijave do obrane završnog rada, završi najkasnije do 30. rujna tekuće akademske godine.

VIII.

(1) Članovi povjerenstva za obranu završnog rada članovi su odjela koji izvodi studijski program na kojemu student prijavljuje završni rad.

(2) Povjerenstvo za obranu završnog rada ima tri člana, od kojih je jedan voditelj povjerenstva.

(3) Voditelj povjerenstva za obranu završnog rada osoba je zaposlena na znanstveno-nastavnom, umjetničko-nastavnom i nastavnom radnom mjestu. Iznimno, ako postoje opravdani razlozi, voditelj povjerenstva može biti i osoba na suradničkom radnom mjestu višeg asistenta. Voditelj povjerenstva za obranu završnog rada ne može biti vanjski suradnik.

(4) Član povjerenstva za obranu završnog rada osoba je na znanstveno-nastavnom, umjetničko-nastavnom, nastavnom i suradničkom radnom mjestu.

(5) Mentor u izradi završnog rada obvezno je član, ali ne može biti voditelj povjerenstva za obranu završnog rada.

(6) Iznimno, ako je riječ o radu koji pokriva interdisciplinarno područje, jedan član povjerenstva može biti osoba s drugog odjela, pri čemu ta osoba ne može biti voditelj povjerenstva.

IX.

(1) Tajništvo odjela obvezno je organizirati i oglasiti mjesto i vrijeme obrane završnog rada na mrežnim stranicama Sveučilišta, o čemu posebno obavještava studenta - pristupnika i članove povjerenstva.

(2) Obranu završnog rada vodi voditelj povjerenstva. Obrana završnog rada je javna.

(3) Na obrani završnog rada obvezno se vodi zapisnik. Zapisnik s obrane završnog rada ispunjava se u sustavu ISVU.

(4) Pravo na upis završne ocjene u sustav ISVU, čime se potvrđuje da je student obavio sve obveze u postupku pripreme i izrade završnog rada te uspješno obranio rad, ima samo mentor. U slučaju kada je vanjski suradnik imenovan mentorom, pravo na upis završne ocjene u sustav ISVU ima nastavnik s odjela koji je imenovan komentorom.

X.

(1) Nakon uspješne obrane rada mentor pregledava završnu elektroničku inačicu završnog rada i svojim potpisom ovjerava Potvrdu mentora kojom se odobrava predaja rada.

(2) Potpisom na Potvrdi mentor potvrđuje:

* da rad zadovoljava uvjete za pohranu u digitalni repozitorij Sveučilišta u Zadru
* da je rad bio podvrgnut provjeri izvornosti u sustavu *Turnitin*, o čemu se navode podaci o radu koje generira sustav.

(3) Nakon obrane student dostavlja odjelnom tajništvu sljedeće dokumente:

* potvrdu mentora kojom se odobrava predaja završnog rada nakon održane obrane;
* završnu elektroničku inačicu rada u .pdf formatu.

(4) Tajništvo učitava rad i potvrdu u aplikaciju Microsoft Lists i obavještava Sveučilišnu knjižnicu da je rad spreman za preuzimanje i pohranu u Digitalni repozitorij Sveučilišta u Zadru.

(5) Nakon predaje navedenih dokumenata, Ured za prijediplomske i diplomske studije studentima izdaje potvrdu o završetku studija.

XI.

(1) Ako povjerenstvo za obranu završnog rada zaključi da student nije zadovoljio, studentu će se u sustav ISVU upisati negativna ocjena. Pravo na upis takve ocjene ima voditelj povjerenstva.

(2) Ponovno pravo na obranu završnog rada student stječe u idućem ispitnom terminu koji propisuje odjel.

ZAVRŠNI ISPIT

XII.

(1) Student prijavljuje završni ispit najkasnije do početka ljetnog semestra posljednje akademske godine prema nominalnom trajanju studija.

(2) Završni ispit upisuje se na upisni list studenta u sustavu ISVU.

(3) Završni se ispit prijavljuje na isti način kao i ispit.

XIII.

(1) Članovi povjerenstva za završni ispit članovi su odjela koji izvodi studijski program na kojemu student prijavljuje završni ispit.

(2) Stručno vijeće odjela početkom akademske godine imenuje povjerenstva za završne ispite za sve ispitne rokove u toj akademskoj godini.

(3) Povjerenstvo za završni ispit ima tri člana, od kojih je jedan voditelj povjerenstva.

(4) Voditelj povjerenstva za završni ispit osoba je zaposlena na znanstveno-nastavnom, umjetničko-nastavnom i nastavnom radnom mjestu. Iznimno, ako postoje opravdani razlozi, voditelj povjerenstva može biti i osoba zaposlena na suradničkom radnom mjestu višeg asistenta. Voditelj povjerenstva za završni ispit ne može biti vanjski suradnik.

(5) Član povjerenstva za završni ispit u pravilu je osoba zaposlena na znanstveno-nastavnom, umjetničko-nastavnom i nastavnom radnom mjestu. Član povjerenstva može biti i osoba zaposlena na suradničkom radnom mjestu.

(6) Iznimno, ako je riječ o završnom ispitu koji pokriva interdisciplinarno područje, jedan član povjerenstva može biti osoba s drugog odjela, pri čemu ta osoba ne može biti voditelj povjerenstva.

(7) U slučaju kada su studijskim programom predviđeni i završni rad i završni ispit, za oba može biti imenovano isto povjerenstvo.

XIV.

(1) Tajništvo odjela obvezno je organizirati i na odjelnim mrežnim stranicama oglasiti mjesto i vrijeme polaganja završnog ispita, o čemu posebno obavještava studenta - pristupnika i članove povjerenstva.

(2) Završni ispit vodi voditelj povjerenstva. Završni ispit je javan.

(3) Pravo na upis završne ocjene u sustav ISVU, čime se potvrđuje da je student uspješno položio završni ispit, ima samo voditelj povjerenstva.

(4) Ocjena završnog ispita upisuje se u sustav ISVU u pravilu na dan polaganja ispita, a najkasnije u roku 48 sati od dana održavanja ispita.

XV.

(1) Ako povjerenstvo za polaganje završnog ispita zaključi da student nije zadovoljio, studentu će se u sustav ISVU upisati negativna ocjena. Pravo na upis negativne ocjene ima voditelj povjerenstva.

(2) Pravo ponovnog izlaska na završni ispit student stječe u idućem ispitnom terminu koji propisuje odjel.

XVI.

Studentima koji su prema studijskom programu oslobođeni od obveze izrade završnog rada ili polaganja završnog ispita, nakon položenog zadnjeg ispita na studiju, tajništvo unosi napomenu u upisni list u sustavu ISVU da je student položio sve kolegije predviđene studijskim programom.

ZAVRŠNE ODREDBE

XVII.

(1) Ova odluka stupa na snagu danom donošenja.

(2) Donošenjem ove odluke stavlja se izvan snage pročišćeni tekst Odluke o završnom radu i završnom ispitu studenta na preddiplomskom studiju KLASA: 602-04/16-01/1; URBROJ: 2198-1-79-05/17-04 od 16. ožujka 2017. godine.

KLASA: 602-04/23-01/48

URBROJ:2198-1-79-06-23-01

 Rektorica

 Prof. dr. sc. Dijana Vican